b'\n_START_ARTICLE_\nMurano\n_START_SECTION_\nZgodovina\n_START_PARAGRAPH_\nOtok je bil med prvimi, ki so jih v petem in \xc5\xa1estem stoletju poselili ube\xc5\xbeniki s kopnega, ki so se umikali najprej pred hunskimi vdori in pozneje pred Langobardi. Ker je naselje raslo vzporedno z razvojem samih Benetk, je dolgo \xc4\x8dasa ohranilo dolo\xc4\x8deno samostojnost. Med dvanajstim in trinajstim stoletjem je Serenissima vklju\xc4\x8dila Murano v mestno administracijo, a kmalu je mestece spet za\xc4\x8delo voliti lastne zakone in kovati lasten denar._NEWLINE_Leta 1295 je Republika prepovedala steklarsko obrt v Benetkah, ker so pe\xc4\x8di steklarjev ve\xc4\x8dkrat povzro\xc4\x8dale hude po\xc5\xbeare, ki so uni\xc4\x8devali prete\xc5\xbeno lesene zgradbe tiste dobe. Steklarji so se masovno preselili v Murano, kjer je bila ta obrt \xc5\xbee dobro razvita. Tu je bila namre\xc4\x8d velika ve\xc4\x8dina hi\xc5\xa1 delno kamnita, saj so stari pribe\xc5\xbeniki prinesli s kopnega veliko gradbenega materiala iz svojih opusto\xc5\xa1enih domov. .\n_START_SECTION_\nSteklarstvo\n_START_PARAGRAPH_\nKoncentracija obrtnikov na istem otoku je bila ena od najuspe\xc5\xa1nej\xc5\xa1ih potez Serenissime, ki je na ta na\xc4\x8din sicer pospe\xc5\xa1ila sodelovanje med mojstri in finan\xc4\x8dno podprla novo umetnost, a si je tudi zagotovila nadzor nad proizvodnjo predmetov, ki so \xc5\xa1li odli\xc4\x8dno v promet dale\xc4\x8d po svetu. Starim privilegijem Murana so bili dodani novi; na primer, od vseh mo\xc5\xa1kih brez plemi\xc5\xa1kega naslova so samo steklarski mojstri smeli poro\xc4\x8diti plemi\xc5\xa1ka dekleta. Po drugi strani se pa niso smeli odseliti in celo za najkraj\xc5\xa1o odsotnost so morali imeti posebno dovoljenje. Sploh je bila pravica do obrti dodeljena samo osebam, ki so bile rojene na otoku in so tu imele posestvo. Leta 1602 so bili popisani vsi mojstri steklarji na Muranu in vsak poznej\xc5\xa1i vpis je moral biti odobren s strani Bene\xc5\xa1kega senata po dolgi in zahtevni proceduri. Kdor ni bil vklju\xc4\x8den v ta seznam, ni dobil muranskega me\xc5\xa1\xc4\x8danstva in ni smel delati v steklarnah. Te te\xc5\xbeave so prepri\xc4\x8dale veliko ljudi, da so pobegnili iz Murana in iz Bene\xc5\xa1ke republike ter si ustvarili delavnice drugod po svetu. Baje so prav ube\xc5\xbeniki iz Murana bili pobudniki velikih steklarskih delavnic na \xc4\x8ce\xc5\xa1kem, ki so od petnajstega stoletja dalje glavni konkurent bene\xc5\xa1kih umetnikov._NEWLINE_Danes je steklarska obrt \xc5\xa1e vedno glavna panoga muranskega gospodarstva. Pokrajina Benetke je leta 1994 za\xc5\xa1\xc4\x8ditila s posebnim zakonom muranske umetnike, vendar nekateri njihovi vidni predstavniki raje nastopijo na trgu brez te za\xc5\xa1\xc4\x8ditne znamke. Gre predvsem za proizvajalce umetni\xc5\xa1kih unikatov, medtem ko je redna proizvodnja, najve\xc4\x8d lestencev, opremljena z ustreznim certifikatom.'